PRANEŠIMAS ŽINIASKLAIDAI  
2025 m. liepos 16 d.

**Anksčiau grąžinta būsto paskola: ar visada verta?**

**Grąžinti būsto paskolą anksčiau gali atrodyti finansiškai atsakingas žingsnis, tačiau ne visada yra naudingiausias. Priklausomai nuo palūkanų normos, paskolos likučio, investavimo galimybių ir asmeninių finansų, kartais verta turimus pinigus nukreipti kitur. Kada grąžinti paskolą anksčiau, o kada geriau pinigus investuoti, aiškina „Luminor“ banko finansavimo srities vadovė Laura Žukovė.**

Tikslą kuo greičiau išsimokėti paskolą dažnai lemia emocinio komforto siekis – noras nebeturėti įsipareigojimų bankui. Tačiau, anot L. Žukovės, svarbu įvertinti, ar tai iš tikrųjų finansiškai verta.

Pasak jos, jei turite papildomų lėšų, visuomet verta apsvarstyti ir alternatyvius scenarijus – kiek galėtumėte uždirbti, jei šiuos pinigus investuotumėte, ir kiek sutaupytumėte, jei juos skirtumėte paskolai grąžinti.

„Tarkime, turite 120 tūkst. eurų paskolą 25 metams, kurią paėmėte prieš 5 metus. Metinė palūkanų norma – 3,7 proc., o paskolos grafikas sudarytas anuiteto mokėjimo būdu. Šiuo metu paskolos likutis yra apie 104 tūkst. eurų. Jeigu dabar 20 tūkst. eurų paskirtumėte paskolos sumažinimui, darant prielaidą, kad likusį paskolos laikotarpį palūkanos nesikeis, sutaupytumėte apie 8,3 tūkst. eurų palūkanų. Tačiau jei tuos pačius 20 tūkst. eurų investuotumėte, pavyzdžiui, su vidutine 7 proc. metine grąža, po 10 metų sukauptumėte daugiau nei 39 tūkst. eurų, pelnas siektų 19 tūkst. eurų. Tai gerokai daugiau nei sutaupytos palūkanos“, – sako ekspertė.

**Kartais verčiau pinigus investuoti**

Jei paskolos likutis jau yra nedidelis, o palūkanų norma – žema, finansinė nauda išankstiniam grąžinimui gali būti labai ribota.

„Prieš priimdami sprendimą anksčiau grąžinti būsto paskolą, įvertinkite kelis esminius aspektus – nuo paskolos likučio iki asmeninio finansinio saugumo. Kai kuriais atvejais išankstinis grąžinimas gali būti mažiau naudingas nei alternatyvus lėšų panaudojimas, pavyzdžiui, investavimas“, – teigia L. Žukovė.

Pasak jos, nemažiau svarbu įvertinti ir savo patirtį bei nusiteikimą investuoti. Investavimas gali atnešti didesnę grąžą nei sutaupytos palūkanos, tačiau tam prireiks žinių, be to, neišvengsite ir rizikos.

„Jeigu investavimo srityje nesijaučiate tvirtai ar bijote galimų rinkos svyravimų, grąžinti paskolą gali atrodyti saugesnis sprendimas. Tačiau tie, kurie susikuria strategiją, išsikelia finansinius tikslus ir žino savo rizikos ribas, dažnai pasiekia geresnių finansinių rezultatų“, – pažymi ekspertė.

**Sprendimas – individualus**

Vis dėlto, kiekvieno paskolos turėtojo atvejis kitoks, todėl sprendimą verta priimti pasitarus su profesionalu bei įvertinus visus finansinius aspektus.

„Svarbiausia nesielgti impulsyviai ir sprendimą priimti pasidomėjus alternatyvomis. Tiek investuoti turimus pinigus, tiek panaudoti juos būsto paskolai grąžinti gali būti geras sprendimas, jei jis atitiks jūsų finansinius tikslus bei galimybes“, – reziumuoja L. Žukovė.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Šarūnas Kubilius

„Luminor“ komunikacijos projektų vadovas

Tel.: +370 623 48086

El. p.: [sarunas.kubilius@luminorgroup.com](mailto:sarunas.kubilius@luminorgroup.com)